钦定古今图书集成/理学汇编/学行典/第294卷 > 《论倾挤之术》真德秀
## 钦定古今图书集成/理学汇编/学行典/第294卷 > 《论倾挤之术》真德秀

按：小人之害君子，其情状非一，当庸暗之主则显挤
之，恭显之于萧望之是也；当材明之主则阴排之，贾
充之于任恺是也。晋武虽未得为贤君，然非庸暗者
比。又恺亦为帝宠任，而充欲倾之，则亦难矣。故前称
其忠正宜在东宫，是欲夺其侍中之职，使不得在左
右也。计既不行，又荐之为吏部尚书，天官之任重矣。
然职在铨衡，非若侍中之近密也。其计既行，遂以事
挤之而斥废焉，其亦可谓巧也已。昔赵尧欲夺周昌
御史大夫之位，则劝高帝为赵王如意择贵强相，而
因荐昌；公孙弘嫉董仲舒，欲黜之于外，则言于武帝
使为胶西相。盖高帝、孝武皆明君也，而周昌、仲舒之
贤，亦见知于二帝。使二人诬之以罪而显挤之未必
见从。惟其阳借荐誉之名，而阴施排摈之术，故虽二
帝之明，有弗察焉。此贾充之计所以得行于《晋武》也。